NDR ตั้งเป้าปี 60 รายได้โต 15% เน้นบริหารต้นทุน รุกขยายตลาดทั้งใน-ตปท.
NDR ตั้งเป้าปี 60 รายได้โต 15% รุกขยายตลาดทั้งใน-ตปท. เน้นบริหารต้นทุนหวังผลักดันรายได้-กำไรโตแกร่ง
16 ก.พ. 2560

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า แผนการดำเนินธุรกิจในปี 60 บริษัทตั้งเป้ารายได้เติบโต 10-15% จากปีก่อน โดยมุ่งเน้นการขยายตลาดทั้งในประเทศและต่างประเทศ ซึ่งตลาดในประเทศจะเน้นการขยายฐานทั้งตัวแทนจำหน่ายและผู้บริโภค ขณะที่ตลาดต่างประเทศจะเน้นที่ประเทศอินเดียซึ่งยังมีโอกาสเติบโตได้อีกมาก และขยายไปประเทศใหม่ๆเพิ่มขึ้น คาดว่าปีนี้สัดส่วนรายได้จากในประเทศและต่างประเทศจะใกล้เคียงปีก่อน โดยมีสัดส่วนอยู่ที่ระดับ 50 : 50
โดยจากการเน้นบริหารจัดการด้านต้นทุน ประกอบกับบริษัทได้มีการผลิตไฟฟ้าใช้เองในโรงงาน ซึ่งปีนี้มีการใช้ประโยชน์ได้เต็มปี จากเริ่มผลิตตั้งแต่เดือน ต.ค.59 เชื่อว่าจะช่วยลดต้นทุนในการ ผลักดันรายได้และกำไรของบริษัทเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้น
สำหรับผลประกอบการประจำปี 59 เติบโตอย่างต่อเนื่อง โดยมีรายได้รวม 855.46 ล้านบาท เพิ่มขึ้น 7.35% จากปีก่อนที่มีรายได้รวม 796.89 ล้านบาท และมีกำไรสุทธิ 56.08 ล้านบาท เพิ่มขึ้น 63.19% จากปีก่อนทีมีกำไรสุทธิ 34.38 ล้านบาท โดยมีสาเหตุหลักมาจากต้นทุนการผลิตที่ลดลง ส่งผลให้บริษัทมีกำไรสุทธิดีกว่าปี 58
“ผลการดำเนินงานในปี 59 ที่ผ่านมาเติบโตอย่างแข็งแกร่ง ได้รับปัจจัยหนุนจากการที่บริษัทฯบริหารต้นทุนได้อย่างมีประสิทธิภาพมากยิ่งขึ้น ทำให้ต้นทุนการผลิตลดลง อย่างไรก็ตาม ถึงแม้รายได้จะไม่ได้ตามเป้าหมายที่ตั้งไว้ที่ 1,000 ล้านบาท โดยทำได้จริง 855.46 ล้านบาท เพิ่มขึ้น 7.35% เพราะแม้ว่าปริมาณขายเพิ่มขึ้น แต่ราคาขายต่อหน่วยโดยเฉลี่ยนั้นต่ำกว่าราคาขายในปี 2558 จึงทำให้ยอดรายได้นั้นพลาดเป้าหมายไป แต่อย่างไรก็ดีบริษัทสามารถทำให้ผลกำไรเติบโตขึ้นได้แม้ราคาขายเฉลี่ยจะต่ำลงก็ตาม” นายชัยสิทธิ์ กล่าว